ועדת הכלכלה, כנסת 23, פרוטוקול מספר 87, 2020-10-18 11:00

יעקב מרגי: שלום לכולם, אני מתכבד לפתוח את ישיבת ועדת הכלכלה של הכנסת.

יעקב מרגי: היום 18 באוקטובר 2020, ל' בתשרי התשפ"א.

יעקב מרגי: הנושא: הצעת תקנות הטיס (הפעלת כלי טיס וכללי טיסה) (תיקון מס'...), התש"ף

יעקב מרגי: -2020 בדבר תקשורת רדיו-טלפון בין כלי טיס ליחידת נת"א בשפה העברית.

יבינה זכאי בראונר: אנחנו מבקשים להוסיף לתקנה 26א בתקנות הטיס (הפעלת כלי טיס וכללי טיסה), מה שאנחנו קוראים תקנות ההפעלה, את תקנת משנה (ד1), שעניינה תקשורת רדיו - טלפון בשפה העברית בין כלי טיס, קרי הטייס, לבין יחידת נת"א, קרי הפקח, שתתבצע לפי התוספת השמינית.

יבינה זכאי בראונר: בתעופה הבינלאומית, גם כאשר הטייס והפקח הם ישראלים דוברי עברית, הנוהג הוא לדבר באנגלית.

יבינה זכאי בראונר: כך זה בכל העולם.

יבינה זכאי בראונר: זה נגזרת של אמנת שיקגו.

יבינה זכאי בראונר: בתעופה פנים-ארצית, כשהטייס והפקח הם ישראלים דוברי עברית, בדרך כלל השפה השגורה היא השפה המקומית.

יבינה זכאי בראונר: כך בכל העולם.

יבינה זכאי בראונר: באיטליה – איטלקית, בצרפת – צרפתית, בישראל – עברית.

יבינה זכאי בראונר: עם זאת, בכל הנוגע לנוהל הדיבור בעברית, שזה קשור במישרין לנושא של בטיחות טיסה, חשוב שהוא יהיה אחיד.

יבינה זכאי בראונר: הדבר הזה מחקה מסמכים קודמים שהיו נהוגים בזמנו על ידי רשות שדות התעופה ואחר כך רת"א בעצמה פרסמה.

יבינה זכאי בראונר: את הפרקטיקה השגורה שנהוגה רצינו להפוך לתקנה של ממש, גם במשמעות של ההיררכיה החוקית וגם לעניין פיקוח ואכיפה, כדי שיהיה לנו הרבה יותר קל.

אילן וולף: כמו שאמרה עו"ד יבינה, לא מדובר פה בשום דבר חדש, לא מדובר פה בשינוי לציבור ולמשתמשים.

אילן וולף: זה מסמך שקיים כבר שנים, רק הוא לא בסטטוס של תקנה, הוא בסטטוס של AP, וגם הוא לא מחייב.

אילן וולף: רת"א כבר שנים מציגה לציבור ואומרת:

אילן וולף: ככה אנחנו מצפים שתנהגו, כך אנחנו מצפים שתדברו.

אילן וולף: כשיש לנו היום מצבים שבהם הפקח נותן הוראה והטייס עונה עליה בצורה לא נכונה, שגויה, מטעה, אנחנו לא יכולים לעשות עם זה שום דבר.

אילן וולף: סביב שנת 2000 יצא מסמך של כללי דיבור בעברית.

אילן וולף: מי שפרסמה את זה הייתה רשות שדות התעופה יחד עם מינהל התעופה האזרחית.

אילן וולף: לפני כחמש שנים הוצאנו מסמך מעודכן, ולפני כשנתיים הוצאנו לו ורסיה של עדכונים ושיפורים.

אילן וולף: עכשיו ניצלנו את ההזדמנות, לקראת פרסום התקנה, לעשות שיפורים, תיקונים, קצת שדרוגים.

אילן וולף: המסמך הזה נהוג כבר הרבה שנים במדינת ישראל.

יעקב מרגי: האם זו שפה בינלאומית, או שלכל מדינה יש את הייחודיות שלה?

אילן וולף: בתעופה הבינלאומית מדברים באנגלית.

יעקב מרגי: מה מבחינת מושגים?

יעקב מרגי: זו שפה?

אילן וולף: זו שפה מאוד טכנית, מאוד מקצועית.

יעקב מרגי: אחידה?

אילן וולף: שפה אחידה לחלוטין.

אילן וולף: להרבה מהביטויים אין שימוש ביום-יום.

אילן וולף: לקחנו את כל אותם סטנדרטים בינלאומיים, תרגמנו אותם לעברית, בעיקר כפי שנהוג ומקובל.

יבינה זכאי בראונר: הצעת תקנות הטיס (הפעלת כלי טיס וכללי טיסה), (תיקון מס'...), התשפ"א-2020 בתוקף סמכותי לפי סעיפים 72 (ג)(1) ו-(2) ו-168(א)(7) לחוק הטיס, התשע"א-2011 (להלן – החוק), בהסכמת שר הביטחון לפי סעיף 72(ד) לחוק, לפי הצעת רשות התעופה האזרחית לפי סעיף 168(ב) לחוק, בהתאם לסעיף 197(א) לחוק, ובאישור ועדת הכלכלה של הכנסת לפי סעיף 2(ב) לחוק העונשין, התשל"ז-1977, אני מתקינה תקנות אלה: תיקון 1.

יבינה זכאי בראונר: בתקנה 26א לתקנות הטיס (הפעלת כלי טיס וכללי טיסה), התשמ"ב-1981 תקנה (להלן – התקנות העיקריות) - 26א אחרי תקנת משנה (ד) יבוא – "(ד1) תקשורת רדיו – טלפון בשפה העברית בין כלי טיס לבין יחידת נת"א תתבצע לפי התוספת השמינית".

יבינה זכאי בראונר: הוספת 2.

יבינה זכאי בראונר: אחרי התוספת השביעית לתקנות העיקריות יבוא: התוספת השמינית "התוספת השמינית

יעקב מרגי: התוספת מונחת בפני חברי הכנסת.

נעמה דניאל: עו"ד בראונר, תסבירי איזה כלים נותן התיקון הזה, ומה יש בתוספת שמקנה לרת"א יכולת אכיפה.

יבינה זכאי בראונר: סעיפי ההסמכה הם סעיפים שעניינם כללי טיסה - 72, ו-168(א)(7) זה סעיף שמדבר על יישום הוראות האמנה.

יבינה זכאי בראונר: האמנה היא אמנת שיקגו בנושא תעופה.

יבינה זכאי בראונר: ישנו פרק חמישי בחלק השני, בנספח 10, שעניינו נוהלי דיבור אחיד בקשר.

יבינה זכאי בראונר: באנגלית יש כללי דיבור בינלאומיים ואחידים בכל העולם.

יבינה זכאי בראונר: כשמדובר בשפה המקומית, כל מדינה צריכה בתוך הדין המדינתי שלה לגבש איזה שהוא משהו, גם הוא בחלקו מאוד מקובל, כמו המילים "לך סביב".

אילן וולף: "רשאי להמריא", "רשאי לנחות", "טפס", "הנמך".

יבינה זכאי בראונר: בצורה מאוד קבועה ואחידה, כך שלא יהיה שיקול דעת.

יבינה זכאי בראונר: זה מאוד חשוב לבטיחות.

יבינה זכאי בראונר: העלינו את זה בהיררכיה מתקנון/נוהל לדרגת תקנה.

יבינה זכאי בראונר: יש לזה משמעות, כמו שראיתם במבוא, פלילית.

יבינה זכאי בראונר: אנחנו נמצאים בוועדת הכלכלה של הכנסת, בגלל ש-2(ב) לחוק העונשין מחייב אישור של ועדה בכנסת כשההוראות הן פליליות.

יבינה זכאי בראונר: אם טייס או פקח לא ידברו כך, תהיה סנקציה פלילית שקבועה בסעיף 142 לחוק הטיס.

יבינה זכאי בראונר: בתוספת יש תיאורים של מספרים, של מרחקים, של גובה, של מהירות, של משקלים, של זמן, של מעלות חום, כל מה שפקח וטייס נדרשים לדבר ביניהם במהלך טיסה.

יבינה זכאי בראונר: כנ"ל דיווחי זמן, כנ"ל אותות הקריאה של המטוס בכל מיני סיטואציות ונסיבות שונות ומשונות.

יעקב מרגי: אם הוא לא יודע עברית, הוא ידבר באנגלית?

יבינה זכאי בראונר: נכון, זאת ברירת המחדל.

יעקב מרגי: אם הוא מדבר בעברית, הוא צריך לדבר לפי הכללים.

יבינה זכאי בראונר: נכון.

יבינה זכאי בראונר: בתוספת יש נספחים למקרים של נסיבות מיוחדות.

יבינה זכאי בראונר: התקנה השלישית היא תקנת תחילה של 90 ימים, שזה לבקשת הציבור בעלי העניין.

יבינה זכאי בראונר: הנוסח הזה מסוכם עם גורמי המקצוע הרלוונטיים בחיל האוויר, ברש"ת, וגם התקבלו הערות מאל-על בשעתו.

יבינה זכאי בראונר: תיקנו בהתאם לחלק מההערות שנראו לנו טובות.

יעקב מרגי: מה הם המקרים המיוחדים?

אילן וולף: הכללים האלה, גם באנגלית וגם בעברית, לא יכולים לכסות את כל מכלול הדברים שאי פעם יכולים לקרות.

יעקב מרגי: גם לשפה יש מגבלות.

אילן וולף: נכון, ולכן יש פה הערה שאומרת שבמקרה שבו הכללים האלה לא נותנים מענה צריך להפעיל שיקול דעת.

יבינה זכאי בראונר: תן את המקרה של שני אותות קריאה מאוד דומים.

אילן וולף: יש פה פרק שמדבר על אותות קריאה.

אילן וולף: לכל טיסה יש אות קריאה ייעודי לאותה טיסה.

אילן וולף: זה יכול להיות מספר הטיסה של חברת התעופה, כמו LY001, וזה יכול להיות רישום כלי הטיס.

אילן וולף: לא אומרים בקשר: אל-על, בואינג 767.

יעקב מרגי: כתוב לי בכרטיס הטיסה LY.

אילן וולף: שזה מספר הטיסה.

אילן וולף: זה אות קריאה לגיטימי בקשר.

אילן וולף: חווינו מקרה בנתב"ג שבאותה שעה הגיע TWA884 ו-KAL884, שזה מצב מאוד-מאוד בעייתי ומסוכן.

אילן וולף: במקרה חריג שכזה יש לפקח את הסמכות לשנות את אות הקריאה לאותה טיסה, להגיד: אתה עכשיו קורא TWA, לא 884.

אילן וולף: לטייס אין את הסמכות לעשות את זה.

אילן וולף: זאת דוגמה למקרה חריג שפה מוסדר.

יבינה זכאי בראונר: תחילה.

יבינה זכאי בראונר: 3.

יבינה זכאי בראונר: תחילתן של תקנות אלה – 90 ימים מיום פרסומן.

יעקב מרגי: מי בעד אישור התקנות, כולל התוספת?

יעקב מרגי: אושר.

יעקב מרגי: אין מתנגדים, אין נמנעים, התקנות אושרו.

יעקב מרגי: הישיבה נעולה.